Ontmoet die Diere van die Kalahari - LekkeSlaap Blog
Die meeste Suid-Afrikaners met 'n liefde vir die natuur het al dele van die Kalahari-streek verken en is met gemsbokke, meerkatte en leeus vertroud. Dié enorme woestyngebied beslaan sowat 2,5 miljoen km² en strek vanaf die Oranjerivier in die Noord-Kaap en oor die grootste deel van Botswana tot in Namibië. Die uiteenlopende landskappe van dié streek bied 'n tuiste aan 'n groot verskeidenheid diere wat spesiale tegnieke ontwikkel het om water te stoor in die droë en warm Kalahari-klimaat. LekkeSlaap het na 'n paar van hulle gaan loer sodat jy presies weet waarvoor om uit te kyk as jy weer in die Kalahari gaan draai!
Die koeie en bulle beweeg saam in klein troppe van tien tot veertig en die bul is soms alleen. Gemsbokke kruip onder bome weg vir die warm middagson of grawe selfs vlak gate om in die koel sand te lê. Daar is unieke are in hulle neusgate wat die bloed afkoel soos hulle inasem en dit help ook om hulle liggame koel te hou.
Wewervoëls se kenmerkende neste is van ver af te siene soos jy Kalahari toe ry. Hierdie voëls bou massiewe neste wat soos hooibale lyk teen pale, bo-op kragdrade of in bome. Die neste huisves tussen tien tot vyfhonderd wevervoëls en van die neste kan meer as 100 jaar oud wees. Ander diere trek ook voordeel uit hierdie neste — kleiner diertjies bou hulle neste om dié enorme strukture en bokke lê gereeld in die skadu wat dit voorsien. Hou gerus stil wanneer jy een van hierdie meesterstukke teëkom en neem 'n paar foto's ─ daar skuil dalk net 'n bok onder die nes ook.
Bruinhiënas van die Kalahari is skaam en jy is baie gelukkig as jy een van hierdie ontwykende diere raaksien. Jy kan hulle maklik aan hulle bruin pels met grys strepe uitken, maar hulle beweeg meestal in die aand rond. Jy sal hulle ook nie in groot groepe sien rondbeweeg nie omdat hulle klein troppe vorm. Die Kalahari se vlaktes is ideaal vir hiënas en die klein aantal roofdiere om hulle laat hulle toe om lekker te jag, maar sodra hulle in kleiner areas rondbeweeg word hulle deur groter troppe roofdiere bedreig.